তথ্যবিবরণী নম্বর : ৪৭৫১

**অসাংবিধানিক উপায়ে ক্ষমতা দখলের চেষ্টা রাষ্ট্রদ্রোহিতার সামিল**

 **-- মৎস্য ও প্রাণিসম্পদ মন্ত্রী**

ঢাকা, ১৫ অগ্রহায়ণ (৩০ নভেম্বর) :

অসাংবিধানিক উপায়ে ক্ষমতা দখলের চেষ্টা রাষ্ট্রদ্রোহিতার সামিল বলে মন্তব্য করেছেন মৎস্য ও প্রাণিসম্পদ মন্ত্রী শ ম রেজাউল করিম।

আজ রাজধানীতে সুপ্রীম কোর্ট আইনজীবী সমিতির শহিদ শফিউর রহমান মিলনায়তনে বাংলাদেশ গণতান্ত্রিক আইনজীবী সমিতির সাবেক সাধারণ সম্পাদক বিচারপতি এফ আর এম নাজমুল আহসানের স্মরণসভায় মন্ত্রী এ মন্তব্য করেন। বাংলাদেশ গণতান্ত্রিক আইনজীবী সমিতি এ স্মরণসভা আয়োজন করে।

মন্ত্রী বলেন, সংবিধান দেশের সর্বোচ্চ আইন। সংবিধানে বলা হয়েছে দেশের সব কিছু পরিচালিত হবে সাংবিধানিকভাবে, আইনসঙ্গতভাবে। সংবিধানে বলা হয়েছে রাষ্ট্র ব্যবস্থা হবে গণতন্ত্র, সমাজতন্ত্র ধর্মনিরপেক্ষতা ও জাতীয়তাবাদের ভিত্তিতে। সরকারব্যবস্থা কী হবে সেটাও সংবিধানে বলা হয়েছে। কীভাবে সরকার গঠন হবে তাও বলা হয়েছে। সাংবিধানিক বিধি-ব্যবস্থা সম্পর্কে জনমনে অসন্তোষ সৃষ্টি বা অনাস্থা সৃষ্টির চেষ্টা যদি কেউ করে অথবা সংবিধান পরিপন্থীভাবে যদি কেউ কিছু অর্জন করতে চায় অথবা বিধি-বিধান ভঙ্গ করে বা সেটাতে উস্কানি দেয় বা পরোক্ষভাবে কাজ করে তাহলে সংবিধান অনুযায়ী তার কৃতকর্ম হবে রাষ্ট্রদ্রোহিতা।

শ ম রেজাউল করিম বলেন, সাম্প্রতিক সময়ে সাংবিধানিক বিধি-বিধান লঙ্ঘন করে টেনে হিঁচড়ে নামিয়ে দেবো, এই করবো, ঐই করবো যারা বলছে, তারা সংবিধানের ৭(ক) অনুচ্ছেদ অনুযায়ী রাষ্ট্রদ্রোহিতার কাজ করছে। সংবিধান বলছে আইনানুগ প্রক্রিয়ায় দেশ চলবে, সরকার চলবে, আদালত চলবে। আইনের বাইরে কিছু করতে গেলে কৃতকর্ম হবে রাষ্ট্রদ্রোহিতা। সংবিধান অনুযায়ী রাষ্ট্রদ্রোহিতার সর্বোচ্চ শাস্তি মৃত্যুদণ্ড।

মন্ত্রী বলেন, সংবিধানে বলা হয়েছে কোনো আইন যদি সংবিধানের মূল বিধি-বিধান বা নিয়মের পরিপন্থী হয়, অসামঞ্জস্যপূর্ণ হয়, তাহলে ঐ আইনের যতটুকু সংবিধানের সাথে অসামঞ্জস্যপূর্ণ ততটুকু বাতিল হবে। সংবিধানের এ বিধান থাকা সত্ত্বেও বিচার বিভাগের অনেকেই সঠিক দায়িত্ব পালন করেননি। তবে বিচারপতি নাজমুল আহাসান বিচারক হিসেবে সে জায়গাটি ভুলে যাননি। তার প্রচেষ্টার ধারাবাহিকতায় মুক্তিযুদ্ধের প্রাণসঞ্চারী স্লোগান ‘জয় বাংলা’ জাতীয়ভাবে গ্রহণ করা হয়েছে।

বাংলাদেশ বার কাউন্সিলের সাবেক ভাইস চেয়ারম্যান ইউসুফ হোসেন হুমায়ুনের সভাপতিত্বে স্মরণ সভায় বাংলাদেশের অ্যাটর্নি জেনারেল এ এম আমিন উদ্দিন, আইন ও সালিশ কেন্দ্রের নির্বাহী কমিটির চেয়ারপার্সন জেড আই খান পান্না, সুপ্রীম কোর্ট আইনজীবী সমিতির সভাপতি মোমতাজ উদ্দিন ফকির, সাধারণ সম্পাদক আব্দুন নূর দুলাল প্রমুখ বক্তব্য প্রদান করেন।

#

ইফতেখার/পাশা/সিরাজ/এনায়েত/রফিকুল/সেলিম/২০২২/২০১৫ ঘণ্টা

তথ্যবিবরণী নম্বর : ৪৭৫০

**লর্ড তারিক আহমদের সাথে মহিলা ও শিশু বিষয়ক প্রতিমন্ত্রীর দ্বিপাক্ষিক বৈঠক**

লন্ডন, ১৫ অগ্রহায়ণ (৩০ নভেম্বর) :

 মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরার সাথে ব্রিটিশ ফরেন এন্ড কমনওয়েলথ ডেভেলপমেন্ট মিনিস্টার অভ্ স্টেট মিডল ইস্ট, সাউথ এশিয়া এন্ড ইউএন লর্ড তারিক আহমেদের দ্বিপাক্ষিক বৈঠক অনুষ্ঠিত হয়েছে। ২৯ নভেম্বর যুক্তরাজ্যের লন্ডনে কুইন এলিজাবেথ সেন্টারে এ বৈঠকটি অনুষ্ঠিত হয়েছে।

 বৈঠকের শুরুতে প্রতিমন্ত্রী রানী এলিজাবেথের মৃত্যুতে আন্তরিক সমবেদনা জ্ঞাপন করে ব্রিটেনের পররাষ্ট্র প্রতিমন্ত্রীকে জানান প্রধানমন্ত্রী শেখ হাসিনা যুক্তরাজ্যের প্রয়াত রানীর রাষ্ট্রীয় শেষকৃত্যে যোগদান করেন। প্রতিমন্ত্রী ব্রিটেনের সাথে বাংলাদেশের বর্তমান সুসম্পর্ককে আরো অধিক উচ্চতায় উন্নীত করার লক্ষ্যে একযোগে কাজ করার আগ্রহ ব্যক্ত করেন। এসময় তারা সমসাময়িক গুরুত্বপূর্ণ আঞ্চলিক ও আন্তর্জাতিক বিষয়াদি নিয়ে আলোচনা করেন।

 প্রতিমন্ত্রী ইন্দিরা বাংলাদেশ-যুক্তরাজ্য সম্পর্কের ৫০বছরপূর্তি উপলক্ষ্যে নারী শিক্ষা ও নারী ক্ষমতায়ন বিষয়ে যৌথ ইভেন্ট আয়োজনের আশা ব্যক্ত করেন। তিনি যুক্তরাজ্যে বাংলাদেশের নারীদের ভিসা ও দক্ষতা বৃদ্ধিমূলক বৃত্তি বাড়ানোর অনুরোধ করেন, যার ফলে বাংলাদেশের মেয়েদের চাকরির ক্ষেত্রে অধিকতর সুযোগ সৃষ্টি হবে।

 বৈঠকে ব্রিটিশ ফরেন এন্ড কমনওয়েলথ ডেভেলপমেন্ট মিনিস্টার লর্ড তারিক আহমদ বলেন, নারীর ক্ষমতায়ন, জলবায়ু পরিবর্তন ও রোহিঙ্গা ইস্যুতে বাংলাদেশের প্রধানমন্ত্রী শেখ হাসিনার নেতৃত্ব বিশ্বজুড়ে প্রশংসিত হয়েছে। মহিলা ও শিশু বিষয়ক প্রতিমন্ত্রীর অনুরোধের প্রেক্ষিতে লর্ড তারিক আহমদ বাংলাদেশের নারীদের ভিসা ও বৃত্তি বাড়ানোর আশ্বাস দেন।

 বৈঠকে যুক্তরাজ্যে নিযুক্ত বাংলাদেশের হাইকমিশনার সাইদা মুনা তাসনিম এবং মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল এবং দূতাবাসের কর্মকর্তাবৃন্দ উপস্থিত ছিলেন।

 মহিলা ও শিশু বিষয়ক প্রতিমন্ত্রী যুক্তরাজ্যের পররাষ্ট্র মন্ত্রণালয় আয়োজিত “প্রিভেন্টিং সেক্সুয়াল ভায়োলেন্স ইন কনফ্লিক্ট ইনিশিয়েটিভ কনফারেন্স (পিএসভিআই) ২০২২”- এ যোগ দিতে যুক্তরাজ্য সফরে রয়েছেন।

#

আলমগীর/পাশা/সিরাজ/সঞ্জীব/মোশারফ/রফিকুল/জয়নুল/২০২২/২০১৫ঘণ্টা

তথ্যবিবরণী নম্বর : ৪৭৪৯

**নোরা শরীফ তাঁর কাজের মাধ্যমে বাঙালিদের হৃদয়ে স্থান করে নিয়েছেন**

 **--- মহিলা ও শিশু বিষয়ক প্রতিমন্ত্রী**

লন্ডন, ১৫ অগ্রহায়ণ (৩০ নভেম্বর) :

 মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, নোরা শরীফ তাঁর কাজের মাধ্যমে বাঙালিদের হৃদয়ে স্থান করে নিয়েছেন। ঊনসত্তরের গনঅভ্যুত্থান, মহান মুক্তিযুদ্ধ, ১৫ আগস্টে জাতির পিতার হত্যাকাণ্ড, ওয়ান ইলেভেনে বঙ্গবন্ধু কন্যাকে গ্রেফতার ও যুদ্ধপরাধীদের বিচারসহ সকল আন্দোলনে নোরা শরিফের ছিল অসামান্য অবদান। তিনি বাঙালি ও প্রবাসীদের কল্যাণে যেকোনো ভালো কাজের সাথে ছিলেন। আজ অনেকে তাঁর স্মৃতিচারণ করছেন, তা থেকে বোঝা যায় তিনি কতটা জনপ্রিয় ও পরোপকারী মানুষ ছিলেন। বাংলাদেশ সরকার এই মহিয়সী নারীকে ‘বিদেশি বন্ধু সম্মাননা’ প্রদান করেছিল।

 প্রতিমন্ত্রী ফজিলাতুন নেসা ইন্দিরা ২৯শে নভেম্বর রাতে লন্ডনের হোয়াইট চ্যাপেলে কলিংউড হলে নোরা শরীফ ফাউন্ডেশন আয়োজিত বাঙালির সুহৃদ, মহান মুক্তিযুদ্ধে অসামান্য অবদান রাখা বিদেশিনী, বাংলাদেশ সরকার কর্তৃক ‘বিদেশি বন্ধু সম্মাননাপ্রাপ্ত’ ব্যারিস্টার নোরা শরীফের মৃত্যুবার্ষিকী উপলক্ষ্যে স্মরণ সভায় প্রধান অতিথির বক্তব্যে এসব কথা বলেন।

 যুক্তরাজ্যে নিযুক্ত বাংলাদেশের হাইকমিশনার সাইদা মুনা তাসনিমের সভাপতিত্বে স্মরণ সভায় অংশগ্রহণ করেন মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল, যুক্তরাজ্য আওয়ামী লীগের সভাপতি সুলতান মাহমুদ শরীফ, সাধারণ সম্পাদক সৈয়দ সাজিদুর রহমান ফারুক। এছাড়া সিলেট জেলা আওয়ামী লীগের ভারপ্রাপ্ত সভাপতি শফিকুর রহমান চৌধুরী, আব্দুল গাফফার চৌধুরীর কন্যা তনিমা চৌধুরী, নিউহ্যামের কাউন্সিলর মুনিবুর রহমান, সাংবাদিক ও লেখক আনাস পাশাসহ যুক্তরাজ্য বসবাসরত প্রবাসী বাংলাদেশ কমিউনিটি নেতৃবৃন্দ উপস্থিত ছিল।

 তিনি বলেন, সুলতান মাহমুদ শরীফ যুক্তরাজ্যে বাঙালি কমিউনটির প্রতিটি কাজ, অর্জন ও আন্দোলন সংগ্রামে একজন সুযোগ্য নেতা ও অভিভাবক। ব্রিটেনে বাঙালি প্রবাসীরা তাকে সব সময় পাশে পেয়ে থাকে। মহান মুক্তিযুদ্ধ থেকে শুরু করে বাংলাদেশের শ্রেষ্ঠ অর্জনগুলোর সঙ্গে সুলতান মাহমুদ শরীফ ওতপ্রোতভাবে জড়িত আছেন। বাংলাদেশ আওয়ামী লীগের রাজনীতিতে সুলতান মাহমুদ শরীফের অবদান অনেক। সুলতান মাহমুদ শরীফ বঙ্গবন্ধু শেখ মুজিবুর রহমানের অত্যন্ত আস্তাভাজন ছিলেন। তাঁর প্রয়াত স্ত্রী নোরা শরিফের মৃত্যুবার্ষিকী উপলক্ষ্যে আজ স্মরণ সভা। তিনি বাঙালি না হয়েও প্রবাসী বাংলাদেশিদের নিকট ছিলেন অত্যন্ত আপনজন।

 স্মৃতি চারণ করেন নোরা শরীফের স্বামী ও যুক্তরাজ্য আওয়ামী লীগের সভাপতি সুলতান মাহমুদ শরীফ। স্মরণ সভায় যুক্তরাজ্য আওয়ামী লীগ ও অঙ্গসংগঠনের নেতৃবৃন্দ, বিভিন্ন রাজনৈতিক দল ও যুক্তরাজ্যে বসবাসরত প্রবাসী বাংলাদেশ কমিউনিটির নেতৃবৃন্দ নোরা শরীফের বর্ণাঢ্য কাজের স্মৃতিচারণ করেন।

#

আলমগীর/পাশা/সিরাজ/সঞ্জীব/মোশারফ/রফিকুল/জয়নুল/২০২২/১৯৪০ঘণ্টা

তথ্যবিবরণী নম্বর : ৪৭৪৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৫ অগ্রহায়ণ (৩০ নভেম্বর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ১৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৮১ শতাংশ। এ সময় ২ হাজার ২৩৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৫ হাজার ৮৩০ জন।

#

কবীর/পাশা/সিরাজ/সঞ্জীব/মোশারফ/রেজাউল/২০২২/১৮১৫ ঘণ্টা

তথ্যবিবরণী নম্বর : ৪৭৪৭

**ডেঙ্গুসহ বিভিন্ন সংক্রামক ও অসংক্রামক রোগ মোকাবিলায়**

**জনসচেতনতা বৃদ্ধির আহ্বান স্থানীয় সরকার মন্ত্রীর**

ঢাকা, ১৫ অগ্রহায়ণ (৩০ নভেম্বর) :

 ডেঙ্গু পরিস্থিতি মোকাবিলায় সকলের অংশগ্রহণের পাশাপাশি জনসচেতনতা গড়ে তুলতে হবে। সবাই মিলে একসাথে ডেঙ্গুসহ অন্যান্য প্রতিরোধযোগ্য রোগ মোকাবিলায় কাজ করতে হবে। ব্যক্তিগত পর্যায়ে সকলকে আরো সচেতন হতে হবে।

 আজ রাজধানীর একটি হোটেলে স্থানীয় সরকার, পল্লী উন্নয়ন ও সমবায় মন্ত্রণালয় এবং ইউ এস সেন্টারস ফর ডিজিজ কন্ট্রোল এন্ড প্রিভেনশন (ইউ এস সিডিসি) এর যৌথ উদ্যোগে সেভ দ্য চিলড্রেন ইন বাংলাদেশ ও সেফটিনেট কর্তৃক বাস্তবায়িত ‘বাংলাদেশের নগর জনস্বাস্থ্য ব্যবস্থা শক্তিশালীকরণ কর্মসূচি' এর অধীনে ‘মেয়র সংলাপ : নগর জনস্বাস্থ্য ব্যবস্থার চ্যালেঞ্জসমূহ ও উত্তরণের উপায়’ শীর্ষক সেমিনারে স্থানীয় সরকার মন্ত্রী মোঃ তাজুল ইসলাম একথা বলেন।

 মন্ত্রী বলেন, ডেঙ্গু পরিস্থিতি মোকাবিলায় সকল সিটি কর্পোরেশন তাদের অবস্থান থেকে প্রচলিত কার্যক্রম অব্যাহত রাখবে। অন্য বছরে বৃষ্টি শেষ হলে ডেঙ্গু পরিস্থিতি উন্নত হতো। এ বছরের অভিজ্ঞতা ব্যতিক্রম মনে হচ্ছে। তাই কিছুদিন আগে অস্ট্রেলিয়ার মোনাশ বিশ্ববিদ্যালয়সহ অনেক দেশি-বিদেশি প্রতিষ্ঠানের গবেষণাপত্র পর্যালচনা করা ও বাংলাদেশি কিটতত্ত্ববিদদের মতামত নেওয়া হচ্ছে।

 মন্ত্রী জানান, স্বাধীনতার নেতৃত্বদানকারী দল বাংলাদেশ আওয়ামী লীগ ক্ষমতায় এসে দেশকে খাদ্যে স্বয়ংসম্পূর্ণ করেছেন। প্রধানমন্ত্রী শেখ হাসিনার নেতৃত্বে ২০৪১ সালের মধ্যে দেশ উন্নত দেশে পরিণত হবে। সরকার সে লক্ষ্য সামনে রেখে কাজ করছে। স্বাস্থ্য খাতে সেবার মান আরো উন্নত করতে হবে। নগর স্বাস্থ্যের পাশাপাশি দেশব্যাপী আমাদের স্বাস্থ্যসেবা কার্যকর করে গড়ে তুলতে হবে। তিনি স্থানীয় পর্যায়ে স্বাস্থ্যসেবার সকল সুযোগ সুবিধা পৌঁছানোর আহ্বান জানান।

 অনুষ্ঠানে স্থানীয় সরকার বিভাগের সচিব মুহম্মদ ইব্রাহিমের সভাপতিত্বে বাংলাদেশে নিযুক্ত মার্কিন রাষ্ট্রদূত পিটার ডি হাস, বিভিন্ন সিটি কর্পোরেশনের মেয়র, প্রধান নির্বাহী কর্মকর্তা ও প্রধান স্বাস্থ্য কর্মকর্তাগণ, ইউ এস সিডিসি’র কান্ট্রি ডিরেক্টর ড. সুসান কায়ডোস ডেনিয়েলস, সেভ দ্য চিলড্রেন ইন বাংলাদেশের কান্ট্রি ডিরেক্টর অনো ভ্যান ম্যানেন, সেফটিনেট বাংলাদেশের কান্ট্রি হেড, দেশের শীর্ষস্থানীয় জনস্বাস্থ্য বিশেষজ্ঞগণ, বিভিন্ন উন্নয়ন সহযোগী সংস্থার প্রতিনিধিসহ স্থানীয় সরকার বিভাগের উচ্চপদস্থ কর্মকর্তাগণ উপস্থিত ছিলেন।

#

রুবেল/পাশা/সিরাজ/সঞ্জীব/মোশারফ/রফিকুল/জয়নুল/২০২২/১৯০০ঘণ্টা

তথ্যবিবরণী নম্বর : ৪৭৪৬

**শিক্ষায় তথ্য-প্রযুক্তির অবারিত সুযোগ কাজে লাগানো হবে**

 **--- প্রাথমিক ও গণশিক্ষা সচিব**

ঢাকা, ১৫ অগ্রহায়ণ (৩০ নভেম্বর) :

 প্রাথমিক ও গণশিক্ষা সচিব ফরিদ আহাম্মদ বলেছেন, শিক্ষায় তথ্য-প্রযুক্তির অবারিত সুযোগ কজে লাগিয়ে সু-সমন্বিত, আকর্ষণীয় ও কার্যকর শিখন পদ্ধতি প্রবর্তন করা হবে।

 প্রাথমিক ও গণশিক্ষা সচিব বলেন, তথ্য-প্রযুক্তিকে হাতিয়ার করে এর অবাধ ও ব্যাপক ব্যবহারের সুযোগ নিয়ে অভিজ্ঞ ও দক্ষ শিক্ষকদের ক্লাস ও বিষয়ভিত্তিক মানসম্পন্ন কনটেন্ট রেডিও-টেলিভিশন ও সামাজিক যোগাযোগ মাধ্যমে সারা দেশে শিক্ষার্থীদের কাছে পৌঁছাতে পারলে একদিকে শিশুরা যেমন একটি বিষয় সহজে অনুধাবন করতে সক্ষম হবে, অন্যদিকে প্রযুক্তির ছোঁয়ায় পাঠদানে শহর ও গ্রামের ব্যবধান কাটিয়ে ওঠা সম্ভব হবে।

 আজ ঢাকা পিটিআই অডিটোরিয়ামে ÔProgress Sharing of CSSR Project and Inauguration Ceremony of Printed Learning PackagesÕ অনুষ্ঠানে প্রধান অতিথির বক্তৃতায় প্রাথমিক ও গণশিক্ষা সচিব এ কথা বলেন।

 ২০২০ সালে কোভিড-১৯ এর সংক্রমণে যখন অন্যসব কিছুর মতো শিক্ষা প্রতিষ্ঠান বন্ধ হয়ে যায়, সে সময় শিক্ষার্থীদের শিখন ঘাটতি দূর করতে ইউনিসেফের সহযোগিতায় এ প্রকল্প গ্রহণ করা হয়।

 ১২৮ কোটি টাকার এ প্রকল্পে শিক্ষকদের সাহায্যে বিভিন্ন বিষয়ভিত্তিক মানসম্পন্ন কনটেন্ট তৈরি করা হয় এবং বাংলাদেশ টেলিভিশন ও বাংলাদেশ বেতারে সম্প্রচার করা হয়, যা অব্যাহত আছে। এছাড়াও সংক্ষিপ্ত পরিসরে বিভিন্ন পাঠ্যবই মুদ্রণ ও বিতরণ করা হয়।

 অনুষ্ঠানে প্রাথমিক ও গণশিক্ষা মন্ত্রণালয়ের অতিরিক্ত সচিব রুহুল আমিন, মাধ্যমিক ও উচ্চ-মাধ্যমিক শিক্ষা অধিদপ্তরের পরিচালক ড. প্রবীর কুমার ভট্টাচার্য, প্রাথমিক শিক্ষা অধিদপ্তরের অতিরিক্ত মহাপরিচালক দীলিপ কুমার বণিক ও সৈয়দ মামুনুল আলম, প্রকল্প পরিচালক ড. নুরুল আমিন প্রমুখ বক্তৃতা করেন।

#

তুহিন/পাশা/সিরাজ/সঞ্জীব/মোশারফ/জয়নুল/২০২২/১৮৩০ঘণ্টা

তথ্যবিবরণী নম্বর : ৪৭৪৫

**শেখ হাসিনার বিকল্প শেখ হাসিনা নিজেই**

 **--- জাহিদ ফারুক**

পটিয়া (চট্টগ্রাম), ১৫ অগ্রহায়ণ (৩০ নভেম্বর) :

 পানি সম্পদ প্রতিমন্ত্রী জাহিদ ফারুক বলেছেন, বাংলাদেশ আজ বিশ্বে উন্নয়নের রোল মডেল। বাংলাদেশের আর্থসামাজিক উন্নয়ন এবং আন্তর্জাতিক নানান ইস্যুতে বঙ্গবন্ধুকন্যা প্রধানমন্ত্রী শেখ হাসিনার বিচক্ষণ ও বলিষ্ঠ নেতৃত্ব জাতি হিসেবে আমাদের গৌরবান্বিত করেছে। আশা জাগিয়েছেন বাংলাদেশ একদিন তাঁর হাত ধরে উন্নয়নের সব ধাপ অতিক্রম করে বিশ্বের উন্নত দেশগুলোর সঙ্গে এক কাতারে শামিল হবে। আমাদের পরম সৌভাগ্য যে, আমরা শেখ হাসিনার মতো ভিশনারি, কর্মঠ ও সৎ এমন বিরল নেতা পেয়েছি। তৃতীয় বিশ্বের দেশে একজন শেখ হাসিনার মতো নেতা দেশকে কীভাবে দ্রুত এগিয়ে নিতে পারেন তা শেখ হাসিনার গতিশীল নেতৃত্ব না দেখলে কেউ বিশ্বাস করবে না। তাই শেখ হাসিনার বিকল্প শেখ হাসিনা নিজেই।

 আজ চট্টগ্রামের পটিয়া উপজেলায় পানি উন্নয়ন বোর্ডের বাস্তবায়নাধীন ‘বন্যানিয়ন্ত্রণ, নিষ্কাশন ও সেচ প্রকল্প’ এর উদ্বোধনকালে প্রতিমন্ত্রী এসব কথা বলেন।

 প্রতিমন্ত্রী বলেন, শেখ হাসিনা তাঁর জীবন বাংলার মেহনতি দুঃখী মানুষের কল্যাণে উৎসর্গ করেছেন। রাজনীতির মাধ্যমে মানুষের কল্যাণই তাঁর রাজনীতির দর্শন। তিনি জাতির পিতা বঙ্গবন্ধুর স্বপ্নের সোনার বাংলা গড়তে যেমন দৃঢ়প্রতিজ্ঞ তেমনি মুক্তিযুদ্ধের চেতনায় একটি উদার গণতান্ত্রিক ও অসাম্প্রদায়িক বাংলাদেশেরও প্রতিচ্ছবি। কোনো দেশের প্রধানমন্ত্রী সৎ ও আন্তরিক থাকলে দেশের যে উন্নয়ন হয় তার প্রমাণ শেখ হাসিনা। তিনি বলেন, সমুদ্র বিজয়, নিজস্ব স্যাটেলাইটের মাধ্যমে মহাকাশ বিজয়, নারীর ক্ষমতায়ন, ঘরে ঘরে বিদ্যুৎ, নদী ভাঙন রোধ ও নদী পুনরুদ্ধারে কঠোর নির্দেশনায় সুফল আজ দৃশ্যমান। পানি সম্পদের টেকসই ব্যবস্থাপনা ও জলবায়ুর বিরূপ পরিবর্তনের প্রভাব মোকাবিলায় সক্ষম শতবর্ষী ‘ব-দ্বীপ পরিকল্পনা-২১০০’ প্রণয়ন এবং অর্থনৈতিক উন্নয়ন, স্বাধীনতার মর্যাদা রক্ষা সমুজ্জ্বল করেছে দেশ ও দেশবাসীকে।

 প্রতিমন্ত্রী আরো বলেন, বর্হিবিশ্বে বাংলাদেশের মর্যাদা বৃদ্ধি করে দেশকে সামনের দিকে এগিয়ে নিতে প্রয়োজন বঙ্গবন্ধুকন্যা। চলমান মহাকর্মযজ্ঞ বাস্তবায়ন করে ২০৪১ সালে উন্নত বাংলাদেশে রূপান্তরের জন্য প্রয়োজন বিচক্ষণ ও বলিষ্ঠ নেতৃত্ব। কৃষি ও কৃষকদের ভাগ্যোন্নয়নে, সবার জন্য স্বাস্থ্য সেবা, শিক্ষা ব্যবস্থা উন্নততর পর্যায়ে নিতে, বাংলাদেশকে বিশ্বের বুকে শান্তিতে মডেল হিসেবে পরিচিত করতে, সামাজিক নিরাপত্তা নিশ্চিত করতে শেখ হাসিনার মতো মানবিক ও উদার রাষ্ট্রনায়ক প্রয়োজন।

 প্রতিমন্ত্রী সবার কাছে আহ্বান জানান আগামী নির্বাচনে দেশের উন্নয়নের স্বার্থে উন্নত বাংলাদেশ, শান্তি ও সম্প্রীতির বাংলাদেশ বির্নিমাণে শেখ হাসিনাকে ৫ম বারের মতো নির্বাচিত করে রাষ্ট্রক্ষমতায় নিয়ে আসতে হবে।

 উল্লেখ্য, এই প্রকল্পের ব্যয় ধরা হয়েছে ১ হাজার ১৫৮ কোটি ৩৬ লাখ টাকা। এ প্রকল্পের অধীনে সাড়ে ২৫ কিলোমিটার বাঁধ, ৪ কিলোমিটার ফ্লাড ওয়াল এবং ২৬টি খালের ওপর ছোট-বড় রেগুলেটর নির্মাণসহ প্রায় ৩ কিলোমিটার নদীতীর সংরক্ষণের কাজ হবে। প্রকল্পটি বাস্তবায়ন হলে পটিয়ায় ২ লাখ মেট্রিক টন খাদ্য শস্য উৎপাদনসহ যোগাযোগ ক্ষেত্রে ব্যাপক উন্নয়ন সাধিত হবে।

 প্রধান প্রকৌশলী (পুর), দক্ষিণ-পূর্বাঞ্চল চট্টগ্রাম মোঃ রমজান আলী প্রমাণিকের সভাপতিত্বে অনুষ্ঠানের উদ্বোধন করেন হুইপ সামশুল হক চৌধুরী, এমপি, অনুষ্ঠানে আরো উপস্থিত ছিলেন পানি সম্পদ মন্ত্রণালয়ের অতিরিক্ত সচিব মিজানুর রহমান, পানি উন্নয়ন বোর্ডের মহাপরিচালক ইঞ্জিনিয়ার বজলুর রশিদ, অতিরিক্ত মহাপরিচালক (পূর্ব রিজিয়ন) মোঃ মাহবুর রহমান ও চট্টগ্রাম সার্কেলের তত্ত্বাবধায়ক প্রকৌশলী শীবেন্দু খাস্তগীরসহ চট্টগ্রামের পাউবির অন্যান্য কর্মকর্তাগণ।

#

গিয়াস/পাশা/সিরাজ/সঞ্জীব/মোশারফ/জয়নুল/২০২২/১৯২০ঘণ্টা

তথ্যবিবরণী নম্বর : ৪৭৪৪

**শ্রমিক কল্যাণ তহবিলে ৫ কোটি ৮১ লাখ টাকা লভ্যাংশ দিয়েছে বিএসআরএম**

ঢাকা, ১৫ অগ্রহায়ণ (৩০ নভেম্বর) :

শ্রম ও কর্মসংস্থান মন্ত্রণালয়ের বাংলাদেশ শ্রমিক কল্যাণ ফাউন্ডেশন তহবিলে প্রায় ৫ কোটি ৮১ লাখ টাকা লভ্যাংশ জমা দিয়েছে বাংলাদেশ স্টিল রি-রোলিং মিলস (বিএসআরএম)।

আজ সচিবালয়ে প্রতিমন্ত্রী বেগম মন্নুজান সুফিয়ানের হাতে বিএসআরএমের হেড অভ্ কর্পোরেট এফেয়ার্স সৌমিত্র কুমার মুৎসুদ্দি গত ২০২১-২২ অর্থ বছরের লভ্যাংশ ৫ কোটি ৮১ লাখ ৫৯ হাজার ৩৬০ টাকার চেক প্রদান করেন।

বাংলাদেশ শ্রম আইন অনুযায়ী কোম্পানির নিট লাভের শতকরা পাঁচ ভাগের এক দশমাংশ বাংলাদেশ শ্রমিক কল্যাণ ফাউন্ডেশন তহবিলে জমা প্রদানের বিধান রয়েছে। এ পর্যন্ত দেশি-বিদেশি এবং বহুজাতিক মিলে ৩০২’ টি কোম্পানি এ তহবিলে নিয়মিত লভ্যাংশ প্রদান করছে। এ তহবিলে আজ পর্যন্ত জমার পরিমাণ পৌনে আটশ’ কোটি টাকার বেশি। এ তহবিল থেকে প্রাতিষ্ঠানিক-অপ্রাতিষ্ঠানিক খাতের শ্রমিকদের কর্মস্থলে দুর্ঘটনাজনিত মৃত্যুতে, আহত, দুরারোগ্য ব্যাধিতে আক্রান্ত শ্রমিকের চিকিৎসা এবং শ্রমিকের মেধাবী সন্তানের উচ্চশিক্ষায় সহায়তা দেয়া হয়। এখন পর্যন্ত ১৫ হাজার ২৩৭ শ্রমিককে এ তহবিল থেকে প্রায় ৬৬ কোটি টাকা সহায়তা প্রদান করা হয়েছে।

চেক প্রদান অনুষ্ঠানে মন্ত্রণালয়ের অতিরিক্ত সচিব মোঃ তৌফিকুল আরিফ, বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দীন আহমেদ এবং বিএসআরএমের সিনিয়র ম্যানেজার (আইআর) মোঃ ইসমাইল উপস্থিত ছিলেন।

#

আকতারুল/পাশা/সিরাজ/সঞ্জীব/মোশারফ/লিখন/২০২২/১৭০৫ঘণ্টা

তথ্যবিবরণী নম্বর :৪৭৪৩

**সরকার কাউকে বিশৃঙ্খলা করার অনুমতি দিতে পারে না**

 **--তথ্য ও সম্প্রচার মন্ত্রী**

ঢাকা, ১৫ অগ্রহায়ণ (৩০ নভেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘সরকার তো কাউকে গণ্ডগোল সৃষ্টির জন্য, সারাদেশ থেকে অগ্নিসন্ত্রাসীদের জড়ো করে ঢাকা শহরে বিশৃঙ্খলা সৃষ্টি করার জন্য অনুমতি দিতে পারে না। বিএনপির শান্তিপূর্ণ সমাবেশ করার ক্ষেত্রে সরকার সহযোগিতা করার উদ্দেশ্যেই তাদেরকে সোহরাওয়ার্দী উদ্যান বরাদ্দ দেয়া হয়েছে।’

আজ সচিবালয়ে চলচ্চিত্র ও প্রকাশনা অধিদফতর (ডিএফপি) প্রকাশিত ‘বাংলাদেশ ডেল্টা প্ল্যান ২১০০’ ইংরেজি গ্রন্থ এবং তথ্য অধিদফতর প্রকাশিত ‘সমৃদ্ধির সোপানে স্বদেশ’ বইয়ের মোড়ক উন্মোচন শেষে বিএনপির সমাবেশ নিয়ে সাংবাদিকদের প্রশ্নের জবাবে মন্ত্রী এ কথা বলেন। মন্ত্রণালয়ের সচিব মোঃ হুমায়ুন কবীর খোন্দকার, প্রধান তথ্য অফিসার মোঃ শাহেনুর মিয়া, ডিএফপির পরিচালক মোহাম্মদ আলী সরকার এ সময় বক্তব্য দেন।

মন্ত্রী বলেন, ‘সোহরাওয়ার্দী উদ্যানে ৮ ডিসেম্বর ছাত্রলীগের সম্মেলন ছিল, সেটি এগিয়ে এনে ৬ তারিখ করা হয়েছে, যাতে বিএনপি সেখানে নির্বিঘ্নে সমাবেশ করতে পারে। কিন্তু তাদের উদ্দেশ্য তো ভিন্ন। একটি গণ্ডগোল লাগানো।’

মন্ত্রী বলেন, ‘অবশ্যই জনগণের জানমালের নিরাপত্তা বিধান করার স্বার্থে, শান্তি-স্থিতি বজায় রাখার স্বার্থে সরকারকে ব্যবস্থা গ্রহণ করতে হয়। এই ক্ষেত্রেও তারা যদি চূড়ান্তভাবে প্রত্যাখ্যান করে নয়াপল্টনেই সমাবেশ করার জন্য তাদের অবস্থান ব্যক্ত করে, সেই ক্ষেত্রে সরকার কঠোর অবস্থান ব্যক্ত করবে। আওয়ামী লীগের নেতাকর্মীদের আমরা অনুরোধ জানিয়েছি সতর্ক দৃষ্টি রাখার জন্য। দেশে যাতে কেউ বিশৃঙ্খলা সৃষ্টি করতে না পারে, সেজন্য তারা ওয়ার্ডে ওয়ার্ডে সতর্ক পাহারায় থাকবে এবং প্রয়োজনে বিশৃঙ্খলা সৃষ্টিকারীদের বিরুদ্ধে পুলিশ ও জনগণকে সাথে নিয়ে প্রতিহত করবে।’

এর আগে বইয়ের মোড়ক উন্মোচনকালে ড. হাছান বলেন, সমগ্র পৃথিবীতে খাদ্যপণ্যের দাম লাফিয়ে লাফিয়ে বেড়েছে। আমাদের দেশেও বেড়েছে কিন্তু অন্যান্য দেশের তুলনায় অনেক ক্ষেত্রে কম। আর করোনা মহামারির মধ্যেই আমাদের মাথাপিছু আয় ভারতকে ছাড়িয়ে ৩ হাজার ডলার ছুঁয়েছে, পদ্মা সেতু হয়েছে এবং মেগা প্রকল্প মেট্টোরেল, কর্ণফুলী নদীর তলদেশে বঙ্গবন্ধু টানেলের কাজও সমাপ্তির পথে। অর্থাৎ যে যাই বলুক, সত্যিকার অর্থেই সমৃদ্ধির সোপানে বাংলাদেশ। এবং সমৃদ্ধিকে টেকসই করতে আগামী একশ’ বা আশি বছর পরে আমরা বাংলাদেশকে কেমন দেখতে চাই, কি রকম হওয়া উচিত, সেই লক্ষ্যেই দূরদর্শী প্রধানমন্ত্রী জননেত্রী শেখ হাসিনার নেতৃত্বে আমরা ব-দ্বীপ পরিকল্পনা ২১০০ প্রণয়ন করেছি।

সচিব হুমায়ুন কবীর বলেন, ইউক্রেন যুদ্ধ ও মহামারির ধকলে বিশ্বমন্দার এই পরিস্থিতিতে ভালো থাকার অন্যতম প্রধান উপায় হচ্ছে উৎপাদন। সে জন্যই প্রধানমন্ত্রী বলেছেন, দেশে এক ইঞ্চি জমিও যেন অনাবাদি না থাকে। বাংলাদেশ ইতিমধ্যেই অভূতপূর্ব উন্নতি অর্জন করেছে এবং অনাগত প্রজন্মের জন্য টেকসই সমৃদ্ধ বাংলাদেশ রেখে যেতে আমরা ঐক্যবদ্ধ হয়ে কাজ করবো।

#

আকরাম/পাশা/সিরাজ/মোশারফ/লিখন/২০২২/১৭০৭ঘণ্টা

তথ্যবিবরণী নম্বর:৪৭৪২

**পানি উন্নয়ন বোর্ডের নির্বাহী প্রকৌশলীর মাতার**

**মৃত্যুতে পানি সম্পদ প্রতিমন্ত্রী ও উপ-মন্ত্রীর শোক**

ঢাকা, ১৫ অগ্রহায়ণ (৩০ নভেম্বর) :

শরীয়তপুর পানি উন্নয়ন বোর্ডের নির্বাহী প্রকৌশলী এস, এম আহসান হাবীবের মাতা মোছাঃ আয়শা খাতুন আজ বেলা ৩ টায় রাজধানীর একটি হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ওয়া ইন্না ইলাইহি রাজিউন)।

তার মৃত্যুতে পানি সম্পদ প্রতিমন্ত্রী জাহিদ ফারুক ও উপ-মন্ত্রী একে এম এনামুল হক শামীম গভীর শোক ও দুঃখ প্রকাশ করেছেন।

এক শোকবার্তায় মরহুমা মোছাঃ আয়শা খাতুনের বিদেহী আত্মার মাগফিরাত কামনা করেন এবং শোক-সন্তপ্ত পরিবারের সদস্যদের প্রতি গভীর সমবেদনা প্রকাশ করেন।

#

গিয়াস/পাশা/সিরাজ/মোশারফ/লিখন/২০২২/১৭০৫ঘণ্টা

Handout Number : 4741

**Bangladesh and Guatemala for cooperation**

**in bilateral and multilateral arena**

Dhaka, 30 November :

Foreign Minister of Guatemala Mario Adolfo Bucaro Flores made a telephone call to Foreign Minister Dr. A K Abdul Momen today, and discussed various matters of mutual cooperation in bilateral and multilateral arena.

The Foreign Minister of Guatemala sought Bangladesh’s support, as a member of the UNESCO’s Intergovernmental Committee for the Safeguarding of the Intangible Cultural Heritage Committee, for Guatemala’s nomination of “Holy Week in Guatemala” to inscribe on the UNESCO’s List of the Intangible Cultural Heritage of Humanity. Dr. Momen assured him of Bangladesh’s full support to Guatemala considering the excellent bilateral relations between the two countries.

Foreign Minister proposed to ease the Guatemalan visa application process for Bangladeshi nationals, and explore the possibility to sign a Visa Waiver Agreement for the diplomatic and official Passport holders between the two countries. He also encouraged more investors from Guatemala to invest in Bangladesh. He also hoped for continuous support from Guatemala in bringing a sustainable and permanent solution to the Rohingya crisis by ensuring the urgent return of the forcibly displaced Rohingyas to their homeland in Myanmar.

Dr. Momen also extended an invitation to his Guatemalan counterpart to visit Bangladesh. The Guatemalan Foreign Minister also invited the Bangladesh Foreign Minister to Guatemala. The two Foreign Ministers also reiterated their commitment to work together in the multilateral front to address the global issues like tackling climate change, displacement of people, ensuring sustainable development, among others.

#

Mohsin/Parikshit/Shammi/Asma/2022/1530 hours

তথ্যবিবরণী নম্বর : ৪৭৪০

**বাংলাদেশের গুরুত্বপূর্ণ দুটি সম্পদ সোনার মানুষ ও মাটি**

 **- আইসিটি প্রতিমন্ত্রী**

ঢাকা, ১৫ অগ্রহায়ণ (৩০ নভেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, দেশের কৃষকরাই আমাদের অর্থনীতির মেরুদণ্ড। জাতির পিতা বঙ্গবন্ধু শেখ মুজিবুর রহমান আজ থেকে ৫০ বছর আগে তাঁর দূরদর্শিতা দিয়ে উপলব্ধি করেছিলেন বাংলাদেশের সবচেয়ে গুরুত্বপূর্ণ দুটি সম্পদ একটি হচ্ছে সোনার মানুষ, অপরটি হচ্ছে সোনার মাটি। এই মাটিতে কৃষকদের সোনার ফসল ফলানোর ফলে করোনাকালীন খাদ্য সংকট না হওয়ায় আমাদের দুর্ভিক্ষের মোকাবিলা করতে হয়নি।

প্রতিমন্ত্রী আজ কৃষি প্রণোদনার আওতায় সিংড়া উপজেলার ১৩ হাজার ৯শ জন ক্ষুদ্র ও প্রান্তিক কৃষকের মাঝে প্রধানমন্ত্রী শেখ হাসিনার উপহার বোরো ধানের বীজ ও সার বিতরণ অনুষ্ঠানে অনলাইনে যুক্ত হয়ে প্রধান অতিথির বক্তৃতায় এসব কথা বলেন।

অনুষ্ঠানের সিংড়া উপজেলা সহকারী ভূমি কমিশনার আল-ইমরানের সভাপতিত্বে অন্যান্যের মধ্যে সিংড়া উপজেলা কৃষি কর্মকর্তা সেলিম রেজা, উপজেলা আওয়ামী লীগের সভাপতি আলহাজ অ্যাডভোকেট ওহিদুর রহমান শেখ ও উপজেলা পরিষদের ভাইস চেয়ারম্যানসহ এলাকার কৃষকগণ উপস্থিত ছিলেন।

প্রধানমন্ত্রী শেখ হাসিনা বঙ্গবন্ধুর স্বপ্নের সোনার বাংলা গড়ে তোলার লক্ষ্যে অক্লান্ত পরিশ্রম করে যাচ্ছেন উল্লেখ করে প্রতিমন্ত্রী বলেন, প্রধানমন্ত্রী কৃষি এবং কৃষকদের উন্নয়নে বিভিন্ন কার্যকরী পদক্ষেপ গ্রহণ করে বাস্তবায়ন করছেন। সার, বীজসহ কৃষি উপকরণ ও সেচের জন্য নিরবচ্ছিন্ন বিদ্যুৎ সরবরাহের প্রয়োজনীয় ব্যবস্থা করেছেন। এর ফলে কৃষকদের মুখে হাসি ফুটেছে এবং দেশ খাদ্যে স্বয়ংসম্পূর্ণ হয়েছে। চলনবিলের কৃষকদের শস্য উৎপাদন বেড়ে দেড় গুণ হয়েছে বলেও তিনি জানান।

পলক বলেন, ১৩ বছর আগে বাংলাদেশ খাদ্য ঘাটতির দেশ ছিল, সেচের পানির জন্য কৃষকদের হাহাকার করতে হয়েছিল। ১৯৯১ থেকে ৯৬ ও ২০০১ থেকে ২০০৬ সালে ন্যায্যমূল্যে সার, তেল ও নিরবচ্ছিন্ন বিদ্যুৎ পাওয়ার অধিকার আদায়ের জন্য আন্দোলন করার অপরাধে কৃষকদেরকে জীবন দিতে হয়েছিল। প্রধানমন্ত্রী শেখ হাসিনা বাংলাদেশের কৃষকদেরকে একটি উন্নত জীবন উপহার দিয়েছেন বলে তিনি উল্লেখ করেন।

পরে প্রতিমন্ত্রী সিংড়া উপজেলার কৃষকদের মাঝে প্রধানমন্ত্রীর উপহার ধানের বীজ ও সারসহ কৃষি উপকরণ বিতরণ করেন।

#

শহিদুল/অনসূয়া/পরীক্ষিৎ/শাম্মী/রবি/মাসুম/২০২২/১৪৪০ ঘণ্টা

তথ্যবিবরণী নম্বর : ৪৭৩৯

**৪ ডিসেম্বর থেকে ঢাকা-নারায়ণগঞ্জ রুটে ট্রেন চলাচল সাময়িক বন্ধ থাকবে**

ঢাকা, ১৫ অগ্রহায়ণ (৩০ নভেম্বর) :

পদ্মা সেতু রেল সংযোগ প্রকল্পের আওতায় ঢাকা হতে গেন্ডারিয়া অংশে ৩টি পৃথক রেল লাইনের নির্মাণ কাজ চলমান রয়েছে।

কাজটি দ্রুত সম্পন্নের লক্ষ্যে ঢাকা-নারায়ণগঞ্জ রুটে চলাচলকারী সকল ট্রেন ৪ ডিসেম্বর হতে সাময়িকভাবে বন্ধ রাখার সিদ্ধান্ত গ্রহণ করেছে বাংলাদেশ রেলওয়ে। কাজ শেষে এই রুটে পুনরায় ট্রেন চলাচল শুরু হবে।

  যাত্রীসাধারণের সাময়িক অসুবিধার জন্য বাংলাদেশ রেল‌ওয়ের পক্ষ থেকে দুঃখ প্রকাশ করা হয়েছে।

#

শরিফুল/অনসূয়া/পরীক্ষিৎ/শাম্মী/রবি/মাসুম/২০২২/১৩০০ ঘণ্টা